Papersnake/gushiwen huggingface dataset:
白燕
张秀端（清代）

画栋朱门计总非，玉楼寒尽见初归。衔将絮雪营新垒，剪得梨云补旧衣。

月黑有时留素影，春红多处爱双飞。前身恰是瑶台谪，王谢重来识亦稀。
夏日送田中丞赴蔡州
无可（唐代）

出守汝南城，应多恋阙情。地遥人久望，风起旆初行。

楚庙繁蝉断，淮田细雨生。赏心知有处，蒋宅古津平。
渔艇
彭汝砺（宋代）

物物非吾事，飘飘寄此生。江湖万古乐，簪绂一毫轻。

醉舞秋风静，酣歌夜月明。沧浪有馀地，应许濯吾缨。
鹊桥仙 其二 王峄桐邀看海棠
佟世南（清代）

閒庭雨过，画阑风暖，带湿海棠红腻。夜来香雾暗朦胧，唤不醒、杨妃春睡。

棋敲玉局，杯浮绿蚁，喜与故人相对。残春行客去难留，那得共、花前长醉。
寄华山僧
贾岛（唐代）

遥知白石室，松柏隐朦胧。月落看心次，云生闭目中。

五更钟隔岳，万尺水悬空。苔藓嵌岩所，依稀有径通。
四明尊老会致语口号 其二
史浩（宋代）

山在虚无缥缈间，相望同是一乡关。欲尊德齿成高会，且遣樽罍悦寿颜。

歌罢青丝回雪发，舞馀文锦绕云鬟。□□□□□□醉，贵老行看一札颁。
题开先寺
喻良能（宋代）

壮观端宜冠九州，未应万壑敢争流。
尽将银汉为悬瀑，一洗红争变凛秋。
白雨廉纖飞迥野，玉龙夭矫下灵湫。
庐山处处虽奇绝，不到开先未是游。
疏梅
陈棣（宋代）

发兴江头路，相将月下台。
冲行逢缟袂，迫视得疏梅。
木偶富三嗅，石肠应九回。
钟情唯我辈，欲去更徘徊。
次韵周公谨见寄
马廷鸾（宋代）

退之怀桂林，药物珍陆离。
物情恶衰歇，义心感亲和。
我生欠一死，不死当语谁。
与我制颓龄，悠悠白云期。
柳湖久无水怅然成咏
苏辙（宋代）

平湖水尽起黄埃，惟有长堤万万载。
病鹤摧颓沙上舞，游人寂寞岸边回。
秋风草木初摇落，日暮樵苏自往来。
更试明年春絮起，共看飞雪乱成堆。
蔡尚书挽词二首
戴栩（宋代）

又报文昌拆，耆儒去玉除。
经纶於世密，趋和与时疏。
闽地祠常衮，词臣说仲舒。
香名五十载，终竟道如初。
上后乐刘先生左史十首用襄阳诗两句行藏坚晚
程公许（宋代）

厚德最耐看，士当论志远。
沄沄物归根，混混泉有本。
眼明长庚晓，心知岁华晚。
后生须榘获，所愿加餐饭。
舣舟采石
刘过（宋代）

我昔南游武昌夏口之山川，赤壁吊古齐安边。又尝北抵鹤唳风声地，八公山前望淝水。

谁令舣舟牛渚矶，楼船蔽江忆当时。周郎未战曹瞒走，谢安一笑苻坚危。

黄云如屯夜月白，箭痕刀痕满枯骨。健儿饭饱饮马来，意气犹雄歌尚烈。

只今采石还戍兵，诸将奄奄泉下人。饭囊盛饭酒瓮酒，位去三衙称好手。
李公赎陈氏为尼三首 其二
释函可（明代）

净洗铅华迥不群，袈裟新换石榴裙。几回卖镜凌寒雪，何意开笼见白云。

拨尽琵琶鸣晓磬，翻残贝叶惜回文。十年抱志今方遂，多少须眉得似君。
途中赓禁体雪韵
许月卿（宋代）

野店冲寒出晓芭，浑如踏月过溪沙。
五浆先具檐头蕊，六博争溪屐齿花。
狐白裘成天不管，玉清境净地无瑕。
素光自是渔人物，披得一蓑来酒家。
次韵酬周开祖宣义
秦观（宋代）

并州令尹古人风，淮海相忘十载中。
丽句晓披花绰约，清谈初扣玉丁东。
追攀昔共猗玕子，嗜好今同桑苎翁。
所惜华船轻解繂，未窥笠泽故书丛。
凌江阁
端文（清代）

夜枕时有声，乘月披衣起。江空寂不闻，芙蓉滴秋水。
塞翁吟·暮色催更鼓
方千里（宋代）

暮色催更鼓，庭户月影胧。记旧迹、玉楼东。看枕上芙蓉。云屏几轴江南画，香篆烬暖烟空。睡起处，绣衾重。尚残酒潮红。

忡忡。从分散，歌稀宴小，怀丽质，浑如梦中。苦寂寞、离情万绪，似秋后、怯雨芭蕉，不展愁封。何时细语，此夕相思，曾对西风。
省躬诗 其五十
曹于汴（明代）

谓我不如斯，人其谁我谅。是何人之殉，不怜我之丧。
台城游·南国本潇洒
贺铸（宋代）

南国本潇洒，六代浸豪奢。台城游冶，襞笺能赋属宫娃。云观登临清夏，璧月留连长夜，吟醉送年华。回首飞鸳瓦，却羡井中蛙。
访乌衣，成白社，不容车。旧时王谢、堂前双燕过谁家？楼外河横斗挂，淮上潮平霜下，樯影落寒沙。商女篷窗罅，犹唱后庭花！
宴交代湖南提弄李运使致语口号
文天祥（宋代）

河流双星会使槎，分明彻夜照长沙。
辔丝晓转全龟影，衣绣春长锦鹊花。
云杏旧阴凉绿净，野萍新韵度朱华。
明年共侍蓬莱宴，回首丹墀日未斜。
汪刺史守愚修元遗山先生墓诗以纪之
伊朝栋（清代）

金源有诗人，文采兼亮节。瓣香绍坡谷，夕秀启虞揭。

同时李与绍，俯首敢颃颉。孤臣念君国，白雪盈华发。

青城阅古今，日望蔡州泣。国亡不复仕，著书自怡悦。

遗墓傍五花，七字表荒碣。阅世五百年，白杨风凄咽。

残碑牛砺角，华表采樵折。耕稼魏公庄，后嗣谁抚恤。

忻州值贤牧，异代吊往哲。新营文献祠，杞菊荐蠲洁。

五读中州诗，仰止先生切。剩欲驱车游，遗像晋拜谒。

振衣野史亭，凭眺延山月。怅望寄千秋，此愿空蕴结。
送潘恭叔提干往潭州省侍
释宝昙（宋代）

父子湖海心，岁月易波荡。
长沙固艰难，不在九天上。
风尘护衣篝，花柳谢屏障。
车行无多乘，雷动有馀壮。
阆风吾故游，弱水恨新涨。
诗书饱丘壑，翁事来献状。
入门视颜閒，一笑挟缯纩。
官池凫雁深，洗盏发家酿。
人生果何乐，此乐天所贶。
故山在何许，梦寐或东向。
公如问云何，报我今跌踼。
咏史 其一
司马光（宋代）

不事王侯者，翛然郑子真。开田谷口美，荷锸白渠春。

德化移乡曲，声光动搢绅。一时钟鼎贵，磨灭彼何人。
辛亥九日被檄视涝遂爽同官饮菊之约夜宿荒驿风雨达曙
戴炳（宋代）

孤负重阳菊，愁怀不肯宽。邮亭一夜雨，客枕五更寒。

脚健从渠老，心低到处安。独行谁可语，时把古诗看。
偈七首
释道颜（宋代）

向上一窍，八面玲珑。
觌面一机，全身担荷。
是则金鍮难掩，非则全石俱焚。
拟议不来，银山粉碎。
总不恁麼，又且如何。
是非不挂娘生口，自有旁人话短长。
宝印叔得小假山以长篇模写进士钦逢辰和之某次韵并简钦
王十朋（宋代）

越绝天台温雁荡，万壑千岩各形状。钱塘风物更奇绝，杖屦年形记曾访。

归来戏辟小园林，十里西湖藏瓮盎。悠然入眼皆吾山，罗列轩窗一何壮。

止庵道人真有道，种竹莳花近丘圹。何人好事赠假山，潜涧新添小屏嶂。

却疑迁徙从平泉，更恐飞来自秦望。世间赝物何止此，沙佛儒衣龙亦象。

道人于物意岂留，异日从教散天壤。花木篇章两游戏，林下高风真可尚。

来游莲社有诗人，句比昌黎更豪放。我休说假复论真，真假通同归一相。
元夕侍宴豳风亭观灯 其三
严嵩（明代）

金海开芳殿，初春翠辇过。九门过夕炬，双阙近天河。

御酒垂玄渥，宸襟洽大和。共忻陪睿赏，何幸沐恩波。
偈七首
释法泰（宋代）

空手把锄头，步行骑水牛。
人从桥上过，桥流水不流。
绿阴亭自唐时有之到今五百年卢肇二三公题诗
戴复古（宋代）

政是国家多事秋，渝川县尉亦风流。
吟诗不废公家事，坐使孟郊输一筹。
偕王道观雪中联句 其十七
黄裳（宋代）

应迷天上鹤，犹压地中雷。商色皎且盛，郢歌清更哀。

檐澌悬剑戟，庭块列杓魁。对老凌华发，迎春濯旧埃。
奉送白翁老堂翁老先生荣归
杨大烈（明代）

应怀长白旧云峰，此日悬车兴俞浓。海岱共迎新逸老，镐京瞻送大司农。

篱边洒酒才移菊，涧外携琴偶独松。芝草神泉能注世，鹿皮前代有遗踪。
杂题二首
司空图（唐代）

棋局长携上钓船，杀中棋杀胜丝牵。

洪炉任铸千钧鼎，只在磻溪一缕悬。

晓镜高窗气象深，自怜清格笑尘心。

世间不为蛾眉误，海上方应鹤背吟。
拈古十四首 其三
释法薰（宋代）

昨日定，今日不定。大小瞿昙，因邪打正。更问如何，钵盂安柄。
和寄问刘白　时梦得与乐天方舟西上。
白居易（唐代）

正与刘梦得，醉笑大开口。
适值此诗来，欢喜君知否。
遂令高卷幕，兼遣重添酒。
起望会稽云，东南一回首。
爱君金玉句，举世谁人有。
功用随日新，资才本天授。
吟哦不能散，自午将及酉。
遂留梦得眠，匡床宿东牖。
己卯元日持檄乐清界上望雁荡集句寄宁师
许景衡（宋代）

笑指蓬瀛第十洲，青山历历水悠悠。眼边江舸何匆促，寸步教身不得游。
句
樊寔（唐代）

仍怜一夜春风急，开尽瑶池万树花。
坟庵棋罢对月
卫宗武（宋代）

僧庵恰好傍山坳，门外幽泉碎玉敲。
棋罢道人心似水，一钩新月挂松梢。
回文偈二首
宋太宗（宋代）

教训大宽深，古羡协真齐。
要运解观心，苦善业因迷。
乐轩先师挽歌词 其二
林希逸（宋代）

网山遗稿乐轩文，已矣今无识子云。千载何人按图问，犀斜南谷两荒坟。
苏幕遮 牡丹春睡
杨澄（清代）

玉楼春，金屋晓。晓日低檐，紫雾红烟绕。处处喧晴闻好鸟。

帘幕重遮，更卧人儿悄。

梦巫山，游阆岛。翡翠衾温，嬿婉偏难觉。强起不胜情思小。

细数朝来，花落知多少。
感旧
许琮（宋代）

卷帘新月在帘钩，花气同风过小楼。
为忆昨宵灯下事，不将红烛照梳头。
张仲谋家堂前酴醾委地
黄庭坚（宋代）

沈水衣笼白玉苗，不蒙湔拂苦无聊。
烦君斫取西庄柳，扶起春风十万条。
偈一百二十首 其二十一
释怀深（宋代）

东风吹尽晓天云，大地山河总变春。不用当门书大吉，个中无鬼亦无神。
病中得舍弟信
吕本中（宋代）

频通婺女讯，兼得会稽书。岁月呻吟里，文章困睡馀。

百年判憔悴，万里付迂疏。尚欲身强健，相从得定居。
偈颂一百六十首
释宗杲（宋代）

山前一片闲田地，元来记得在。
叉手叮咛问祖翁，只为契券不分明。
几度卖来还自买，难为牙保人，
为怜松竹引清风。
露
成彦雄（宋代）

银河昨夜降醍醐，洒遍坤维万象苏。

疑是鲛人曾泣处，满池荷叶捧真珠。
同常和仲谒照老和仲有诗次其韵
李流谦（宋代）

杏花一株凌晓寒，刮眼创见春风还。天涯作客归未得，主人好事客疏顽。

鸣鸠唤雨绿野净，游丝挂空白日閒。祇园有僧坐隐几，柱杖与子来扣关。

薰炉午篆转轻缕，净瓶晓汲翻微澜。禅僧不摇月照水，雄辩猝起雷破山。

痴儿浪说三组贵，向我不博一笑欢。归来妙语出顷刻，照坐绮縠纷斓斑。

火急为续永和帖，清景一失情易阑。
别韩魏公
石苍舒（宋代）

□□□□□□□，帘前二圣拥千官。唯有扫门霜鬓客，却随社燕入长安。
和声署
弘历（清代）

和声署，异神乐。神乐太常司，郊庙登歌奏笙籥。音节略误其礼存，未似唐制立部所退人。

命工改正旋合度，不以他用用飨神。和声署，礼部司。

太和三大节，万国衣冠时。署中饩廪有人支，陛上埙篪乏人吹。

乃取市贩鼓吹儿，以调宫徵充工师。欲望兽舞凤来仪，诚哉有如居易乐府诗。

内庭承值虽优孟，命习宫县归以正。古人击尔泗滨石，今人弃尔华原磬。

和声署，今即古。文武之政在方策，其人存则其政举。

何能海上唤师襄，戛击鸣球列朝序。君不见小学废，乐徒云。

借问和声署，安得衣冠伦。怀哉箫韶九成不得闻。
法驾导引曲 纪上祀方泽三阕 其一
夏言（明代）

六龙驾，六龙驾，晚出凤凰楼。辇路无尘甘雨霁，海波不动卿云流。

天子祀方丘。
春夜宿云际寺
斐公衍（唐代）

境静闻钟声易响，庭高见月影难沈。青山解隔尘中事，流水能清物外心。
鄂忠武王书简帖赞
岳珂（宋代）

昔李四平在凤翔，尝以直道致主。
慕魏郑公，虽叔度之进言，
犹毅然而不从。谓幸备于将相，
讵爱身而苟容。猗欤先王，
亦师文忠。凡引笔而行墨，
皆刻志而比踪。今观碑刻之在天下，
虽小大真行之异工，视此帖之所传，
盖不约而皆同。然则有犯无隐，
挺焉直躬。唾当道豺狼，
婴九渊之神龙。盖当心摹手追之时，
已有之死不雇之遗风矣。
幽居三咏 其三 丁香花
王十朋（宋代）

玄冬万木落如扫，苦恨江梅开不早。谁言菊后便无花，更有丁香慰枯槁。

雨膏碧叶剪琉璃，风荐幽葩喷龙脑。小轩深院夜凄清，月白霜寒天色好。

素面含情宋玉愁，仙肌带湿真妃澡。何人为取药中名，端为花能除病恼。

我时独步琼枝边，相向无言意倾倒。临风三嗅更徘徊，研墨为花加品藻。
张公洞
苏辙（宋代）

乱山深处白云堆，地坼中空洞府开。
茧瓮有天含宇宙，瑶台无路接蓬莱。
金芝春暖青牛卧，珠树月明黄鹤回。
此日登临兴何限，春风吹绽碧桃腮。
渌波亭寄泊晨起有感
徐玑（宋代）

尘埃几泯寸心清，晨起孤吟在水亭。
晴景淡红烟景白，近山浓绿远山青。
初因薄宦成羁旅，忽伴轻鸥落渚汀。
安得数年居此地，待须长日补骚经。
大酺
杨泽民（宋代）

渐雨回春，风清夏，垂柳凉生芳屋。馀花犹满地，引蜂游蝶戏，慢飞轻触。院宇深沈，帘栊寂静，苍玉时敲疏竹。雕梁新来燕，恣呢喃不住，似曾相熟。但双去并来，漫索幽恨，枕单衾独。

仙郎去又速。料今在、何许停双毂。任梦想、频登台榭，遍倚阑干，水云千里空流目。纤遇又鱼客，难尽写、别来心曲。媚容幸倾城国。今日何事，还又难分麰菽。寸心天上可烛。
题温日观葡萄 其二
钱宰（明代）

却看仙佩萃霞裾，又似青鸾下碧虚。夜半蕊宫秋月白，小龙和露养玄珠。
赠冯慕冈华省衷何玉岘南还 其三
张萱（明代）

北阙开汤网，南冠释楚累。幸能全顶踵，勿复惜捐糜。

洒血知何地，然灰尚有期。艰危吾道在，努力赐环时。
满江红·王母当年
佚名（宋代）

王母当年，瑶池会、曾充坐客。对良辰为寿，复逢佳节。屈指重阳才五，明朝月已圆如璧。这夫人、真与柏舟姜，同年德。佳气霭，看葱郁。称觞处，多欣色。更萱庭斑戏，桂芳品列。未逊轲亲机教力，且如络秀声煊赫。问金花、锡宠自谁加，河东薛。
蓬莱阁 俗秦楼月藏头 折起水字
王哲（金朝）

溟漠。今忘了登飞阁。登飞阁。人自省，身居银廓。能俱养灵丹药。槎稳驾销诸恶。销诸恶。头一点，肯教牢落。
相识惠菩提叶灯戏为颂日
郑刚中（宋代）

我有菩提灯，常照虚室内。
不用菩提叶，烦他巧装缀。
是灯无昼夜，光明遍沙界。
痴风只不灭，业雨漂不坏。
君如亦须此，市上实无卖。
归向佛堂中，恐有一点在。
白人
徐凝（唐代）

煖风入烟花漠漠，白人梳洗寻常薄。泥郎为插珑璁钗，争教一朵牙云落。
统汉峰下（一作过降户至统漠烽）
李益（唐代）

统汉峰西降户营，黄河战骨拥长城。

只今已勒燕然石，北地无人空月明。
铲孟郊体七首
谢翱（宋代）

闺中玻黎盆，貯水看落月。
看月复看日，日月从此出。
爱此日与月，倾写入妾怀。
疑此一掬水，中涵济与淮。
泪落水中影，见妾头上钗。
春江夕望
卢纶（唐代）

洞庭芳草遍，楚客莫思归。
经难人空老，逢春雁自飞。
东西兄弟远，存没友朋稀。
独立还垂泪，天南一布衣。
见周子叶充舍人叙怀
杨万里（宋代）

三年再谒一番逢，雨舍相望几讯通。
便有好怀安得尽，不知造物底相穷。
公今贫贱庸非福，我更清愁恶似公。
误辱相期千载事，云泥政自未应同。
赠温幕张子常有诗见怀用韵因成五篇 其一
华镇（宋代）

鸣玉琅琅振小舟，银钩婉婉照清流。如何汉殿凌云笔，肯赋寒山水石幽。
赠苏廷诏五首 其五
杨爵（明代）

悄悄独怜我罪深，渊思自慰此愁襟。昊天肯吊苍生命，鉴此人臣日夜心。
和武相公早春闻莺
韩愈（唐代）

早晚飞来入锦城，谁人教解百般鸣。

春风红树惊眠处，似妒歌童作艳声。
和人松江
李洪（宋代）

来往吴松二十春，五湖烟月旧知津。
高秋枫落哦佳句，斜日江边脍细鳞。
谁解扁舟载西子，独怜茶灶老诗人。
自惭遮日长安道，深愧渔蓑浪漫身。
奉和御制御楼及睿谟殿观灯 其二
余深（宋代）

元宵欲近腊光残，宫殿森严夜气寒。金碧相辉花影动，云烟低覆瑞光盘。

臣心共庆千龄会，国势方隆九鼎安。宝祚化成天上事，恍疑身在梦中看。
西湖
左鄯（宋代）

叠叠山腰系冷云，疏疏雨脚弄黄昏。松声更带溪声急，不是离人也断魂。
拟宫怨 其四
顾璘（明代）

汉皇宫殿月明时，曾侍宸游百子池。舞马登床春进酒，盘龙衔烛夜观棋。

御前却辇言无忌，众里当熊死不辞。旧恨飘零同落叶，春风空绕万年枝。
于两大人冢旁作予生圹书示儿辈 其四
屈大均（明代）

生前违孝养，死去报劬劳。杖几空山冷，庭闱宿草高。

从旁作玄冢，向下即兰皋。壤树先儿辈，毋烦畚锸操。
同谢朏花雪诗
任昉（南北朝）

土膏候年动，积雪表晨暮。散葩似浮玉，飞英若总素。

东序皆白珩，西雍尽翔鹭。山经陋蜜荣，骚人贬琼树。
见梅
张道洽（宋代）

寒梅冲雪领春回，桃李纷纷趁脚来。
一点阳和无尽处，从头分与百花开。
将至官坡登一土冈望复州作
张耒（宋代）

茫茫梦泽连禾黍，断垄横冈散平楚。
登高试望竟陵城，孤烟落平知何处。
旧游如梦去莫挽，客愁冉冉还如故。
他年若问鸿轩人，堂下蔷薇应解语。
谒陈白沙先生母节子贤祠恭纪
尹体震（明代）

文章节操旧家声，世代传来共有名。碧玉楼边萱草长，楚云台有蓼莪生。

微臣遗像恩犹在，慈母留丹节尚荣。私淑愿为门下士，堂前瞻拜不胜情。
武昌寄梁仲泉先生 其一
周锡渭（清代）

新秋檐鹊晓窗哗，宇守西风汉使槎。夏口浓云晴绕郭，南楼明月夜生华。

域中耆旧仍三楚，亭畔笙歌病中谵，弗作梦中呓。

至人有心镜，迎机在神契。探微及秒忽匑匑忽如畏。
方壶自咏 其一
汪莘（宋代）

性静无一物，心生有万端。曾将魂魄鍊，不被鬼神瞒。

纵步地虽窄，仰头天自宽。裁诗偏得偶，遇卦只成单。
唐懿仲诸公见过，小饮凌寒残梅之下二绝
范成大（宋代）

春风动是隔年期，更对残花把一卮。
少待和烟和月看，依稀犹似未开时。
过濠梁别王原叔
苏舜钦（宋代）

交道今莫言，难以古义责。锱铢较利害，便有太行隔。

余生性阔疏，逢人出胸膈。一旦触骇机，四向尽戈戟。

平生交游面，化为虎狼额。谤气惨不开，中者若病疫。

遂令老成人，坐是亦见斥。既出芸香署，又下金华席。

摧辱实难任，官名亦非惜。罪始职于予，时情未当隙。

今来濠水涯，日夜自羞惕。高风激颓波，相遇过畴昔。

白璧露肺肝，晴云见颜色。乃知天壤间，自有道义伯。

明日又告行，吁嗟四海窄。
送诸葛春卿还里
胡仲参（宋代）

扁舟分袂出湖滨，我向吴中君向闽。
自笑吟身犹是客，却来远道送行人。
家山会友凭传语，旅舍逢诗为拂尘。
天北天南相忆处，梅花毋惜一枝春。
落花 其四
梁小玉（明代）

引领韶芳君最先，冰翰瓣瓣坠楼前。儿家惜玉情偏重，收拾馀香作枕眠。
菩萨蛮（十之二）
邓肃（宋代）

萋萋欲遍池塘草。轻寒却怕春光老。微雨湿昏黄。梨花啼晚妆。

低垂帘四面。沈水环深院。太白困鸳鸯。天风吹梦长。
次韵冒鹤庭赠陈叔伊因题陈著元诗纪事后
曾广钧（清代）

置酒新亭便可悲，如山褪笔未能奇。见君旁礴傲新界，告我踞觚捐故知。

楚士苍凉穷北望，闽山秀绝最南枝。论诗常恨无周谱，喜得因君获导师。
分拟鲍参军白头吟
顾陈垿（清代）

持妾怀中月，照君弦上心。琴声逐流水，月向波心寻。

体双珍合逐，心一利断金。如何乖宿昔，貌昵情辰参。

破逐成带玦，挫金置毡针。昔为比目鱼，今作分飞离。

分飞日以远，反目望转深。言念结好初，忍垢共泥沉。

钱刀焉足贵，信义乃可任。不见黔娄妻，相看雪盈簪。
定风波
苏轼（宋代）

闲卧藤床观社柳。
次法临寺
李锴（清代）

闻道羌胡化育难，今知日月照临宽。云中天使回高节，道左名临献白纨。

万里梯航竞重译，百年旗鼓罢登坛。群雏屏息牛羊队，指点威仪识汉官。
次韵病起二首
仲并（宋代）

不妨佳句太频频，还得愁中眼渐明。
好是维摩病初醒，又将口业起纷争。
怀万德躬
刘崧（元代）

万生江海士，蚤志在经术。贤网失雄奇，低垂向蓬荜。

豪吟高李失，盛世宜作述。光华丰城剑，洋溢清庙瑟。

霄汉未有期，风波乃相失。今年赴大庾，华发映初秩。

名高乃为累，退伏惧谗嫉。维时三月初，上道戒吉日。

江发南云长，帆开北风疾。停舟一相过，取别伤草率。

岂不念平生，衷怀讵能诘。维南苦凋瘵，民情甚回遹。

治棼古有戒，何以布章律。秋风渺鸣雁，赞佐在轸恤。

妻孥隔异县，岁晏悲蟋蟀。微生且漂泊，吾道在否塞。

怀哉南川隐，千载竟谁匹。
宗庙九德之歌辞
褚亮（唐代）

皇祖诞庆，于昭于天。积德斯远，茂攸绪先。

维文应历，神武弘宣。茂迹□水，成功坂泉。

道光覆载，声穆吉先。式备牺象，用□牲牷。

礼终九献，乐展四悬。神贶景福，遐哉永年。
外大父丞相初登科为雒县主簿经摄{左土右白}
何麟（宋代）

传翁遗墨剩咨嗟，四海当年尚一家。
大老不为今日用，小诗徒一后人夸。
兴来思跨巴滇马，归去方乘下泽车。
燕麦兔葵僧舍裹，何如梦得访桃花。
读法华经示巽上人
游九言（宋代）

上上不须说，我法妙难思。
汝师释迦文，深欲警群痴。
有如优昙释，可玩不可持。
瑶车驾大武，火宅鸣狐狸。
中道息化城，宝坊须竟跻。
将令脱尘网，诱设华多辞。
吾事不须尔，父子相恬嬉。
常行存日用，妙处参天倪。
一性本昭彻，春台自熙熙。
汝亦有父母，弃去他人依。
免怀报何日，敬养终无时。
先灵为馁鬼，由汝身披缁。
如云识此心，有生皆秉彝。
谓升兜率天，无路谁能知。
试于清夜阑，回首诵吾诗。
三国志吴书五首 其一 孙策
郑学醇（明代）

孙郎年少有雄名，江左开基霸业成。引镜自怜功未竟，中原谁更与争衡。
明发石壁菴
白玉蟾（宋代）

有客东北来，翩然袖青蛇。
掀髯石壁前，人间日已斜。
前望罗浮山，千峰如排衙。
鱼龙吹海水，洒雨行天涯。
何处安期生，种枣大如瓜。
见说蒲间中，尚有九节芽。
后来葛稚川，亦得饭胡麻。
自汲水帘洞，笑嚥黄金砂。
海山冥古今，缥缈烟月赊。
急呼南海神，采采扶桑花。
我欲骑天风，去归五云家。
整衣谒紫皇，及此鬓未华。
嗟彼红尘人，还如兔在罝。
胡不学飞仙，白日升九霞。
寓言
刘克庄（宋代）

梦里依稀若在傍，安知觉后忽他乡。
裁成出戌衣封去，挑就回纹锦寄将。
多谢旧官留破镜，半为荡子守空房。
偶逢女伴悲酸叹，不似披缁意味长。
哀仲妹
刘克庄（宋代）

壸范班班在里闾，始知列女传非虚。室无遗桂空花妄，溪有新非宰树疏。

弟忆雪中联汝句，兄行雷岸寄家书。自怜戴白龙钟叟，犹向原头驾素车。
桐花烟为吴国良赋
泰不华（元代）

吴郎骨相非食肉，朝食桐花洞庭曲。洞庭三月桐始花，千枝万朵摇江绿。

吴郎采采盈顷筐，宝之不啻琼膏粟。真珠龙脑吹香雾，夜夜山房捣玄玉。

墨成谁共进蓬莱，天颜一笑金门开。河伯香飞喷木叶，太守嘘气成楼台。

龙宾十二吾何有，不意龙文入吾手。芙蓉粉暖玻璃匣，云蓝色映彤墀柳。

玉堂退食春昼长，桃花纸透冰油光。筠管时时濡秀石，银钩历历凝玄霜。

君不闻易水仙人号奇绝，落纸二年光不灭。又不闻□□□□乌玉玦，坡老当年书柿叶。

惜哉唐李不复见，吴郎善保千金诀。乌乎，吴郎善保千金诀。
水调歌头 其七 中秋口占
刘辰翁（宋代）

明月几万里，与子共中秋。古今良夜如此，寂寂几时留。

何处胡笳三弄，尚有南楼馀兴，风起木飕飕。白石四山立，玉露下平洲。

醉青州，歌赤壁，赋黄楼。人间安得十客，谭笑发中流。

看取横江皓彩，犹似沈河白璧，光气彻天浮。举首快哉去，灯火见神州。
水调歌头 宴乐
胡祗＊（元代）

呜咽洞箫里，皓齿＊歌声。同声同气相应，双凤一时鸣。春书沉香火底，凉月碧桃花下，握手共谁听。有酒且勿醉，细倩玉纤倾。白髭＊，缘底事，为愁生。尊前怨思儿女，向我诉衷情。东第贵官鼓吹，北里市尘筝笛，适意各忻荣。老耳未聋聩，日日饮升平。
秋日偕秦丈对岩小饮寄畅园
尤直（清代）

主人能好客，园树亦先红。鱼意空秋水，琴声散晚风。

心知上下古，人老去来中。山色常如旧，神光自内充。
秋日过能始民部署中
何璧（明代）

为郎无一事，客到但行吟。
落叶满官舍，此中秋更深。
庭虚闻咽潦，门冷集寒禽。
一自黄花对，转怀头上簪。
白菖蒲联句
释智嵩（宋代）

惟不识泥土，堆根抱玉泉。
虽离岩谷伴，也则翠千年。
蔡州道中
释德洪（宋代）

北来行尽关山道，梁宋郊墟眼力微。饮食甘酸杂淮甸，语音清软近京畿。

黄尘又向九天去，槁项新从万里归。投老不堪行役苦，手遮西日想岩扉。
赋得阶前嫩竹
张正见（南北朝）

翠竹梢云自结丛，轻花嫩笋欲凌空。砌曲横枝屡解箨，阶前疏叶强来风。

欲知抱节成龙处，当于山路葛陂中。
水调歌头·独步长桥上
李光（宋代）

独步长桥上，今夕是中秋。群黎怪我何事，流转古儋州。风定潮平如练，云散月明如昼，孤兴在扁舟。笑尽一杯酒，水调杂蛮讴。少年场，金兰契，尽白头。相望万里，悲我已是十年流。晚遇玉霄仙子，授我王屋奇书，归路指蓬邱。不用乘风御，八极可神游。
题杨吴浔阳长公主墓志拓本后
张四科（清代）

广陵妖乱将宁息，天遣杨吴留霸迹。生男肯作节度使，生女犹霸汤沐邑。

浔阳公主亦天人，欧史空翻未著闻。一抔莫问殡宫地，千载惟传谀墓文。

尽说西华门外叟，挥锄斸出贞珉厚。吴牛砺角落谁家，剡藤脱字归吾手。

回环诵之剧可怜，存殁哀荣事宛然。埋香空记兴宁里，凋蕣还题顺义年。

下嫁彭城应鼎族，随宦名州屡纡毂。刘郎家世亦无徵，合在英雄三十六。

摩挲往事闲穷究，李花又落杨花后。不见永兴遭篡时，闻呼公主辄含悲。

亦有芳仪陷强虏，伤心万里望南箕。流落沈沦同断梗，如尔全归实天幸。

铭幽犹得似承平，地下芳魂应亦省。休因翠墨感兴亡，矮本空斋手自装。

堪配汝南暮志稿，临池开处各生香。
飞燕
林坦（明代）

乌衣千里愧飘蓬，春去秋来似梦中。贪掠香芹芳径远，不知清昼画梁空。

云边征雁应堪拟，江上閒鸥迥莫同。偶语何须寻旧垒，秦楼寂寞掩春风。
寿阳曲·烟寺晚钟
马致远（元代）

寒烟细，古寺清，近黄昏礼佛人静。顺西风晚钟三四声，怎生教僧禅定？
虚白堂为温大尹赋
邓林（宋代）

知君居室在君心，虚白颜名寓意深。帘卷只容孤月入，镜空那有一尘侵。

芸窗对雪宵开卷，花果凝香昼鼓琴。扫壁题诗寄幽赏，清风拂拂洒烦襟。
送周时用自别业还永嘉
朱松（宋代）

陌上花残客未归，故乡自合去迟迟。红香洲渚收归桨，却胜池塘草绿时。
邕州城楼
黎简（清代）

归心东与急流争，又见飞帆西去程。知有年华在前路，可教人事但长征。

云移日影流山色，风挟江涛入雨声。此是吾乡好时节，水村茅屋罢春耕。
高阳台　沈屺云司马属题双兰图并示寒食纪梦之刻次江铁君韵
张祥河（清代）

冷艳扶妆，嫣痕破梦，名花端识前身。写入鸳丝，西楼化作行云。

开奁对影成双照，碧亭空、一镜涵春。尽芳魂，结佩湘皋，托取灵根。

年年花事伤寒食，只缄愁万叠，展抱无因。露眼频看，骈枝墨色还新。

枝丫绾就丁香叩，坠幽欢、雨溃烟分。恁炉熏，祝向蘼芜，瘦损休文。
台湾竹枝词 其十九
谢金銮（清代）

港口船回海气腥，参差鱼族有奇形。团头缩项浑难识，欲补人间五雅经。
句
王随（宋代）

闲门半掩庭花落，啼鸟一声烟树深。
寄题琐宪臣万户星湖钓隐图
王逢（元代）

笳鼓归来理钓丝，星连文石漾沦漪。
征袍渐喜团花暗，小艇还从细柳维。
边地雪霜怜马革，五湖烟雨梦鸱夷。
野人不待传双鲤，出钓珊瑚寄一枝。
寄题杭州广公法喜堂
梅尧臣（宋代）

淘青研朱画屋梁，黄漆柏障连曲房。
日晖月色不须照，了了自可窥毫芒。
夕阴花敛似欲病，飞鸟不惊乌帽郎。
深山穷谷谩幽倨，喜得吴侬是药囊。
江夏八咏 其八 龙穴渡
贺铸（宋代）

应龙昔此去，雷雨助腾伸。旧穴潜鲛蜃，风波横要津。
偈颂十七首 其六
释师范（宋代）

百二十日夏，如今已告圆。就中一句子，切忌错流传。
冰玉堂辞
晁补之（宋代）

论世以观士兮，集羲以为词。
所非正而敢从兮，日可罣而东之。
嗟若士之弗获兮，羌何忿而负石。
繄圣贤之出处兮，惟遵道而守徳。
凤览辉而乃下兮，雏犹耻乎腐吓。
非九方之为使兮，夫何足以得马。
庐岑岑以镇楚兮，汹大江之东涹。
分阴阳之晦明兮，钟斯人以正直。
惟天道与地宝兮，非所求其犹爱。
与之全而不用兮，怀斯美以固在。
大固不可以适兮，方固不可以圆。
试回功谢于土谷兮，夫乃同道于禹稷。
譬人生犹吹吷兮，无得丧之可齐。
纷吾何指以为正兮，服吾初其庶几。
入若耶溪
崔颢（唐代）

轻舟去何疾，已到云林境。
起坐鱼鸟间，动摇山水影。
岩中响自答，溪里言弥静。
事事令人幽，停桡向余景。
郭承禧同年解倅印趋朝
曹彦约（宋代）

昔在慈恩会，交新意已亲。
相逢游宦处，不比后来人。
共度衡阳夏，平分岳麓春。
夤缘如此少，欲别倍伤神。
客星阁
尹廷高（元代）

万古严滩万古清，秋风杜若老寒汀。一江斗宿沉天影，那个中间是客星。
王长沙约饮县圃梅花下分韵得梅字
张栻（宋代）

平生佳绝处，心事付江梅。
县圃经年见，芳樽薄暮开。
朗吟空激烈，烧烛且徘徊。
未逐徵书去，穷冬尚一来。
点绛唇（梅）
赵长卿（宋代）

开尽梅花，雪残庭户春来早。岁华偏好。只恐催人老。

惟有诗情，犹被花枝恼。金樽倒。共成欢笑。终是清狂少。
中庭双柏
葛胜仲（宋代）

羞为赵莹婆娑树，懒作虔徊旌节花。独立凛然霜雪里，惟将直节劝无邪。
题驿壁
陈杰（宋代）

骅骝捕鼠不如狸，镆干缀履不如锥。
过都历块成何事，剸虎裁蛟彼一时。
秋思绝句六首 其六
陆游（宋代）

黄蛱蝶轻停曲槛，红蜻蜓小过横塘。老人未肯杀风景，睡起熏笼重炷香。
春日离咏寄夫子 其四
冯畹（清代）

相思只隔两三程，写尽吴笺寄不成。却忆小窗前夕雨，为侬搀梦到金城。
声声慢·送琴友季静轩还杭
张炎（宋代）

荷衣消翠，蕙带余香，灯前共语生平。苦竹黄芦，都是梦里游情。西湖几番夜雨，怕如今、冷却鸥盟。倩寄远，见故人说道，杜老飘零。
难挽清风飞佩，有相思都在，断柳长汀。此别何如，一笑写入瑶琴。天空水云变色，任愔愔、山鬼愁听。兴未已，更何妨、弹到广陵。
游径山蕴常上人字无可以山中秋日十诗求和因次韵 其一
葛胜仲（宋代）

年大飘零馘已黄，野麋难复厕鸳行。山名一径通天目，便欲看云老是乡。
家藏旧画效前人论画绝句各系一诗 其十九
陈式金（清代）

浑厚峰峦具性情，能从密处见神清。宏开乌目云溪誉，领袖同时几后生。
寿张京尹十首
彭龟年（宋代）

尽心堂上得心传，妙处机缄共一天。
玉骨冰姿更相似，黑头只欠著貂蝉。
送张仁卿二首
陆文圭（元代）

四海张公子，胜尽盛赞贤。
论心绚岁日，屈指遂轻年。
鹜案翻新牍，鸡窗理旧编。
迟君得小暇，已索赠游篇。
黄学士以陈叔起所画树石见贻赋此以答之
胡广（两汉）

吾闻闽人陈叔起，能画往与荆关比。不烦兔颖事点缀，只染鹤翎从骫骳。

等閒著意求难得，乘兴从容即数纸。此翁已死画少传，一笔落手人争市。

向来得者谁最多，惟有永嘉黄学士。昨日赠我树石图，画者之名乃陈氏。

陈翁写画惟写情，不必区区论形似。想当槃薄临风时，落日苍茫走山鬼。

开窗倏忽生数树，树底坡陀石两觜。老干相樛交屈铁，巉岩裂皴如颡頯。

蟠拿平陆奋蛟龙，奰屃中林蹲虎兕。高枝直上势拂云，低叶扶疏未容㱟。

发生意与元气会，惨澹影入秋旻里。囊游五岭或遇之，近度居庸尝见此。

须凭廊庙作栋梁，久历风霜露文理。高堂日对兴潇洒，眼底丹青实堪鄙。

焚香啜茶尘可洗，令我抱病砉如褫。多君此意期共坚，却笑纷纷竞桃李。
东坡作戒杀诗遗陈季常，余和其韵 其一
袁宗道（明代）

念为生身核，业为润生汁。变化万形骸，胎卵及化湿。

共居佛土中，谋生各自得。楚痛谁能堪，相戕何太急。

水珍炮鲑螯，陆羞燔鹅鸭。俎豆萃宾朋，歌吹喧帘幂。

以彼彻骨惨，博我双颊赤。犹恨金盘内，肪膏少肥白。

运箸风卷云，剩脂污巾帻。可怜横死魂，绕釜啾啾泣。

蔬果宜胃肠，此味真可缺。人羊递往来，循环作主客。

塞耳经所譬，清虚道自集。
颂十六首 其六
释慧晖（宋代）

上正之器根密密而难言，中当之器要了了而幽玄，下偏之器见明明而满天。

学人分上事纷纷而不玄，主家活计事寂寂而不传。
小雪前三日锺冠之约余侍老人行山舟发后洪入
洪咨夔（宋代）

听雨客无寐，放晴山有灵。
禅关深紫翠，勋庙肃丹青。
鳌负摩云碣，龙扶拱日屏。
真如无尽意，石涧水泠泠。
同潘少承入西樵山卜居铁泉精舍二首 其二
欧大任（明代）

山泽神交二十年，素情台尚得君贤。閒游径就天峰去，晏坐醒寻海石眠。

风起于菟看杏地，露寒阿对灌蔬泉。闭门白发萧萧在，何事虚名世上传。
康仙祠
释宝玄（宋代）

南望青山十里赊，五云深处问琵琶。
从知天子封侯庙，原是神仙卖药家。
边愁 其二
吕本中（宋代）

秋声晚来急，边塞乍寒时。不似江南日，愁多只自知。
送杨发东归
许浑（唐代）

红花半落燕于飞，同客长安今独归。

一纸乡书报兄弟，还家羞著别时衣。
书院疏梅
苏再渔（清代）

静馆呈芳第一枝，花魁破玉绕鱼池。寒酸尽有儒生意，雅淡宁鱼处士诗。

窗下月明疏影瘦，砚前风暖暗香迟。景明公后堪长叹，谁对春梅酒数卮。
同大孙状元送杨甫之薄中
魏野（宋代）

薄本舜都州，君思独去游。
云分五老顶，河喷二妃楼。
雨足禾初熟，霜迟叶尚稠。
此行贫莫叹，饮饯是三头。
句 其三
杨蟠（宋代）

许国莫疑勋业大。
岁暮感怀
陆游（宋代）

征尘十载暗戎衣，虚负名山采药期。
少日覆毡曾草檄，即今横药尚能诗。
昏昏杀气秋登陇，飒飒飞霜夜出师。
曾有英豪能共此，镜中未用叹吾衰。
十二月十七日移病家居成五长句 其二
张耒（宋代）

老去尘怀痛洗煎，虚舟不系任回沿。寸心若变有如日，万事不忧终在天。

莫为饥寒弃南亩，须知穮蓘有丰年。桃符侲子喧闾巷，又向江城十岁捐。
蝶恋花
倪稱（宋代）

我爱西湖湖上路。万顷沧波，河汉连天注。一片寒光明白鹭。依汉似我登临处。

报答溪山须好语。痛饮高歌，何必骑鲸去。环舍清阴消几亩。无人肯辨归来趣。
克己复礼
张载（魏晋）

克己工夫未肯加，吝骄封闭缩如蜗。
试於中夜深思省，剖破藩篱好大家。
舟出西门
董嗣杲（宋代）

扁舟冒冷雨，初出安定门。
天开水墨图，浓淡迷湖村。
渔板閧白昼，庙钟撞黄昏。
客船行虚明，天净水不浑。
向行数十程，万愁谁与论。
去家幸已近，方信萍无根。
湖歌发夜分，欸乃惊梦魂。
江行两月馀，不负惟酒樽。
桃杏园
蔡襄（宋代）

上有繁葩下落英，红波动荡逐风行。
夕阳开处犹光艳，何况今农值月明。
与新安朱无晦谈易有感
赵汝洙（宋代）

南窗数度断韦编，茅塞余心未豁然。
洞极潜虚浑是梦，观梅卜瓦总非仙。
先天妙处无多画，太古真时只一圈。
今日从知斯不谬，庖义更出亦何言。
诗送谯知合
姜特立（宋代）

一去丹墀六换春，追寻旧事晃如新。
屡烦携酒来青邸，相伴同班上紫宸。
自分此生成死别，岂知今日更情亲。
飞腾已向风云会，得意应须记故人。
二月二十一日枕上闻莺时霖雨之后
郑刚中（宋代）

山前急雨促春耕，废我徜徉小圃行。
今日定知晴有意，咤然林际一声莺。
衰病
陆游（宋代）

病除犹老健，雨止得冬晴。
觅句嗟心在，钞书试眼明。
朝寒添布褐，晚步出柴荆。
外慕终无益，儿曹且力耕。
和普公赋东园十题其五虚白堂
梅尧臣（宋代）

空堂绝纤尘，虚静自生白。
长风吹月东，窗户如不隔。
漆园兹趣深，赤水珠难索。
读谢明滨明水寺诗慨然有契奉寄二首 其一
卢楠（明代）

谢公蹑石壁，扪萝入紫氛。逸兴满吴会，健笔凌千军。

英风邈谁俦，明滨千载群。憩游明水作，臭比芝兰芬。

海树建霞标，鹥鹭浮江濆。恍然潇湘思，挂此邹鲁云。

我梦忽见之，重袭若玄纁。长路阻会面，作诗识前门。

愧无云锦字，持此慰慇勤。
素梅·五十四
王冕（元代）

独鹤高飞雪气浓，梅烟清浅月朦胧。
一声箫管归何处？人在琼楼玉宇中。
偕谭次山访张丈谦庵不值 其二
言友恂（清代）

二妙吾何有，空怀江上樽。春云低渡水，草色细侵门。

坐觉溪山晚，间闻鸟雀喧。寥寥千古意，浩荡欲谁论。
洞仙歌（范丞相夫人生日）
王之望（宋代）

玉楼玄圃，旧是神仙伴。鸣佩时朝紫皇殿。种蟠桃成树，碧柰开朝，著子满，金母盘中屡献。

飘然乘彩凤，东望蓬莱，曾共扁舟五湖泛。正珈笄未老，兰玉盈前，春欲转、喜对芳辰开宴。愿绿发朱颜镇长新，教岁岁年年，寿觞深劝。
月三章 其二
孔平仲（宋代）

夜如何其月正美，起视万物如明水，山魈避人鬼火死。

中庭有客立不移，何暇眼力看箕尾。
秋晚
陆游（宋代）

木落寺楼出，江平沙渚生。
牛羊下残照，鼓角动高城。
寒至衣犹质，忧多梦自惊。
群胡方斗穴，河渭几时清？
再用前韵集句
赵必象（宋代）

千里万里西复东，山川长在泪痕中。
何当共剪西窗烛，一曲琵琶酒一锺。
减字木兰花（腊望初晴，月佳甚，有上元花柳意，不能忘情）
刘辰翁（宋代）

腊销三五。月向雪山云外吐。烟水黄昏。梅柳依稀笛断魂。

今宵豫赏。便作香尘随步想。莫待元宵。灯火零星雨寂寥。
再和 其三
王安中（宋代）

向来天不雨，啜泣歌枯鱼。今来雨弥旬，粒食还无馀。

两家各四壁，但聚古人书。群争声利场，欲趋顾璜琚。

岂敢丧所贵，我行自安舒。寒饥两未救，杯水沃薪舆。
酬觉如居士
释智愚（宋代）

觉体如如不变时，能驱万象人毫釐。
毗耶城里无人识，一默雷轰只自知。
寄四明干月庭厉二友
顾逢（宋代）

无言独倚楼，故人在心头。
几作宵中梦，多生别后愁。
溪声疏竹下，月色一庭秋。
此景皆诗料，何时共唱酬。
香山下卜居
白居易（唐代）

老须为老计，老计在抽簪。山下初投足，人间久息心。

乱藤遮石壁，绝涧护云林。若要深藏处，无如此处深。
题夏珪风雨行舟图
蒲庵禅师（明代）

君游南越我西秦，尽日江头采白蘋。
无限波涛起平陆，顺风休笑逆帆人。
过淮阴侯庙
俞汝尚（宋代）

当时谋战不谋安，将众多多是祸端。
万垒在前攻掠易，四方无事保全难。
晓堂锺鼓修淮祀，古壁旌旗拥汉官。
天下息肩兵革定，一瞻祀宇一长叹。
夜至奎苏
史善长（清代）

别酒春愁殢不醒，琵琶犹在梦中听。双轮百里雷声疾，一点灯明又驿亭。
送谷准羊肩贺伯温
陈藻（宋代）

曲江宴罢注官旋，亲旧肥家有酒舡。
我老学农虽未遂。谷分一石准羊肩。
重阳
刘辰翁（宋代）

风流九日胜前期，谁把茱萸压桂枝。天地尽从骚国老，风烟何似蒋陵时。

故人四海知谁健，白发黄花总奈吹。满座衣冠陈迹远，明年复忆去年诗。
假守晋康出郊劝农二首
曾丰（宋代）

小队近郊初省春，杯盘绵蕝意殷勤。
叮咛通国老和少，黾勉及时耕且耘。
卖剑尔行移尔俗，买山吾退了吾文。
试于农圃相寻认，果是康州旧使君。
王总领生日
魏了翁（宋代）

皇天覆后土，藐然中为人。
职职万同宇，何所非吾仁。
一二指搐耳，动且关嚬呻。
置之非害事，尚欲求其信。
矧今我赤子，犬羊所噬吞。
养之将遗患，迫之几寡恩。
犹以赤子故，未忍穷追奔。
蠢彼不我德，羽书惊严宸。
帝日斯可矣，戎首将处焚。
一军戍江介，一军留汉滨。
雨中彻桑土，火后忧突薪。
又念蜀上游，擢才饷吾军。
蜀力如蜗涎，仅足以濡身。
云胡走荆楚，坐视空川秦。
天下本一家，奚必尔我分。
独怜去天远，缓急呼不闻。
公今从此升，於国拟世臣。
家有忧民谱，世磋及兹辰。
直前明分义，却立思本根。
岂但无怨公，此志长光新。
次韵宾旸啼字犹字二首
方回（元代）

往年灯火醉樊楼，月落吹很小未肯。
不惜黄金追胜事，肯回青眼顾时流。
燕来鸿去春光在，死易生难病脉浮。
更问西池赏花约，心虽欲往豫兮犹。
赈宁陵
观音奴（唐代）

春蚕老后麦秋前，驰驿亲颁赈济钱。属邑七城蒙惠泽，饥民万口得生全。

荒村夜月闻舂杵，破屋薰风见灶烟。圣主仁慈恩似海，更将差税免今年。
寓郡斋过清閟轩与高虞卿夜话
王庭圭（宋代）

户牖邻清閟，深夜客扣关。开门见脩竹，人与竹俱闲。

雨竹窗外响，风从屋头还。羡君屏百事，读书苍翠间。

刺口谈治乱，笔挟风霜寒。更览珠玉文，洗我冰雪颜。

归来兴未尽，危坐听珊珊。
感兴五首次韵和李希孝一
晁补之（宋代）

海鸟御羊角，飘然凌紫清。
有背如泰山，未觉毛羽轻。
盐阳亦群飞，日景为不明。
空仓自苦饥，安得有此名。
十二月词十二首复次官汝清韵 其一
江源（明代）

人日宫中最喜晴，玉肌寒怯尚重绫。霎时又是元宵节，台谏何人论买灯。
张子房
郑鼎夫（宋代）

功成便趁赤松游，未必神仙事可求。
想得当时重借箸，为君谋了为身谋。
送宋左曹得温州 其一
释居简（宋代）

翁居藩辅久，叔年又相先。万石不足数，一灯无别传。

家声青琐闼，风味赤城仙。好是猿啼处，霞标最近天。
赠南回了丰上人三首 其二
张嵲（宋代）

连阶澹澹方池水，拥槛煌煌百日花。遥想老丰秋雨夜，跏趺独坐听鸣蛙。
右军安问帖赞
岳珂（宋代）

唐人善书者，晨夕临鹅池。
生平安问帖，千古乃见之。
萧斋今为谁，米姓犹可窥。
摹笔得活法，一卷当得师。
忆弟妹
华岳（宋代）

别来三载客东南，始信人生聚首难。
眼底不闻鸿雁信，鼻头常为鹡鴒酸。
问天不语语徒厉，蓦地上心心类剜。
安得春风吹马首，卧听行死报平安。
梅花喜神谱·欲谢一十六枝
宋伯仁（宋代）

倦翼已知还，投林谋夜宿。
戈宿无容心，机深未为福。
古诗十五韵送胡天放西游
戴表元（宋代）

有铁莫妄镕，镕作侠士椎。有帛莫妄缝，缝作山人衣。

君看天放翁，气貌绝清羸。濩落七尺身，仁义充肤肌。

无家救人穷，无田恤人饥。江湖三十秋，白头转岖崎。

馀情尚洒洒，不吐酸寒辞。事慕古豪杰，诸儿那得知。

或云有仙骨，深中愈难窥。趫腾华佗戏，偃蹇梁鸿噫。

世态贵反覆，口语澜翻飞。夫子顾之笑，百触不发机。

宁当待沟壑，西山古谁悲。佩君珊瑚钩，酌以玻璃卮。

相知岂云无，去去勿复疑。
五十自寿集唐五十首 其二十三
瞿士雅（清代）

何处逍遥最快哉，红莲池里白莲开。

多情舞蝶穿花去，一阵香风逐水来。

活计纵贫长净洁，平生自许少尘埃。

莫嫌无事闲销日，石上题诗扫绿苔。
和姚复庄燮《赠别黄大使四章即题其百药山房诗卷》原韵 其三
黄若济（清代）

我兄善择友，半多嵇阮交。见子所为文，久思结同袍。

今直泛鸳水，居然叩蓬蒿。精采固奕奕，词源更滔滔。

款留宿南园，对垒诗城高。閒骑出挑战，苦无赫连刀。

缓兵得奇计，一醉方陶陶。
题卧屏十八花·芍药
葛立方（宋代）

沉水飘香透蕊尘，红灯烁烁一枝春。
鼠姑倚槛虽无赖，未肯甘为近侍臣。
成都
刘筠（宋代）

镂肤剽俗恣游遨，可得蹲鸱号富饶。
井络共知天与险，蠶丛无富世兴妖。
杜鹃积恨花如血，诸葛遗灵柏半烧。
才似文园何足道，一生琴意祇成痟。
秦人洞
潘兴嗣（宋代）

秦人当日避风烟，自种桑麻老洞天。
绿竹横溪鸡犬静，不知门外汉山川。
和友人寄怀
薛能（唐代）

从来行乐近来希，蘧瑗知言与我违。

自是衰心不如旧，非关四十九年非。
经筵进讲毕还至国庠会寮属诸生听讲
严嵩（明代）

翠华仙殿说经回，冠带桥门讲又开。岂有涓埃禆圣学，独惭模范育英才。

云龙嘉会逢明代，奎壁祥光应上台。听诵唐虞风噩尔，载歌琴瑟思悠哉。
三洲十景 其十 芳树孤台
佘翔（明代）

嘉树郁成阴，孤台眺苍莽。长笑似苏门，白云自来往。
游灌顶三首
舒坦（宋代）

十里曾闻一啸声，当年猿鹤想犹惊。
白云不碍青天路，赢得重来摆手行。
江城子
李纲（宋代）

晓来江口转南风。静烟空。整云蓬。满眼高帆，隐映画图中。呕轧蓬声离岸舻，云暗淡，雪溟濛。

扁舟归去五湖东。狎樵童。侣渔翁。不管人间，荣辱与穷通。试作五噫歌汉室，从隐遁，作梁鸿。
华亭百咏·东庵异迹
许尚（宋代）

地胜风雷吼，人疑涌海潮。
将军英爽在，何物敢兴妖。
雾
李覯（宋代）

光明人所好，幽暗此何为。
树在豀无影，禽来鹘未知。
爱花留润与，避日卷阴移。
底事偏相恼，天涯欲望时。
瑞鹧鸪（遣情）
赵长卿（宋代）

宝奁常见晓妆时。面药香融傅口脂。扰扰亲曾撩绿鬓，纤纤巧口画新眉。

浓欢已散西风远，忆泪无多为你垂。各自从今好消遣，莫将红叶浪题诗。
商山早行
温庭筠（唐代）

晨起动征铎，客行悲故乡。
鸡声茅店月，人迹板桥霜。
槲叶落山路，枳花明驿墙。(明驿墙 一作：照驿墙)
因思杜陵梦，凫雁满回塘。
次韵子瞻自径山回宿湖上
苏辙（宋代）

朝从径山来，泱莽径山色。莫从湖上归，滉漾湖光碧。

借问泛湖湖，何似登山屐。高怀厌朝市，远去忘忧慄。

目向幽人青，颜从浊醪赤。尘埃解罗网，宇宙为安宅。

油然了无营，此意谁能诘。嗟子别离久，欲往徒反侧。

留滞亦何为，空惊突深黑。
夜思
方回（元代）

买菱沽酒意欣然，中辍留为斗籴钱。
委巷屐声骈雨后，破窗灯影飐风前。
在家儿女应饥瘦，久客衣裳尽穴穿。
忽忆厄陈如孔圣，感麟犹过从心年。
秋日留题蒋亭
罗邺（唐代）

西风才起一蝉鸣，便算关河马上程。碧浪鹢舟从此别，

丹霄鹄箭忍无成。二年芳思随云雨，几日离歌恋旆旌。

回首横塘更东望，露荷烟菊倍伤情。
和吴春卿早春即事
胡宿（宋代）

腊过春云尚带阴，故山迢递忆青岑。芸斋旧帙书签冷，桂瓮新香酒蚁深。

复道风烟殊可眺，曲江花柳试偷寻。芳樽一笑真难得，永埒何曾有剩金。
示友
范浚（宋代）

忍过事堪喜，斯言良不欺。当须去钳忌，佩服西门韦。

君看朋徒间，契阔多暌离。胡不事久要，有酒欢乐之。

顾于毛发轻，溢恶相嗔嗤。平生结情好，一旦成乖违。

讥呵起交攻，丑语剥面皮。空贻两不快，呀喘如筒吹。

吾闻西山翁，弃恶怨用希。男子固尚气，何以睚眦为。

请君谢犬尾，脱略除嫌疑。自然邻曲交，耐久欢相持。

傥复不自慰，君当读吾诗。
次韵刘殿院赠钱圃翁
沈与求（宋代）

少日从畦丁，颇悟园官理。
菘韭记春秋，蔬食聊尔耳。
十年困尘埃，幽事同脱屣。
一饱不可谋，清瘦只如此。
仰止长城翁，趣尚两奇伟。
弱冠事笔耕，挽仰行六纪。
晚以圃自娱，扶锄寄深喜。
柔风蔬甲怒，细雨兰芽美。
小摘定可供，馀事不挂齿。
那复肯着屐，而一到城市。
为计一何疏，行须传高士。
木茹忌太洁，肉食忌太鄙。
安得从公游，远傲於陵子。
白发
陆游（宋代）

我生实多邅，九折行晚途。
忧伤日熏心，惊见颊与颅。
稍生秋风时，竞出寒雨余。
星星初尚稀，戢戢不可除。
昔如春柳妍，今作霜蓬枯。
蓬枯有再绿，念我岂得如。
平昔乐方外，固与功名疏。
投镊三叹息，金丹岂无书！
次韵子瞻记岁莫乡俗三首 其三 守岁
苏辙（宋代）

于菟绝绳去，顾兔追龙蛇。奔走十二虫，罗网不及遮。

嗟我地上人，岂复奈尔何。未去不自闲，将去乃喧哗。

天上驱兽官，为君肯停檛。鲁阳挥长戈，日车果再斜。

酾酒劝尔醉，期尔暂蹉跎。偕醉遣尔去，寿考自足誇。
师守之官枉驾过龙鹄省先公墓而去二诗送之
孙应时（宋代）

不向衡门把一杯，山中话别且徘徊。
岚侵征帽晨疑雨，叶拥寒炉夜拨灰。
路入西诈空马策，诗寻东阁正官第。
感君得得同来意，回首行台檄屡催。
和李相公平泉潭上喜见初月
刘禹锡（唐代）

家山见初月，林壑悄无尘。幽境此何夕，清光如为人。

潭空破镜入，风动翠蛾嚬。会向琐窗望，追思伊洛滨。
九月一日闻雁
岳珂（宋代）

今年九月旦，泽国始闻雁。
雝雝三两声，云关更凄断。
宿豫旱且蝗，岂汝无稻粱。
穷漠三万里，还复思故乡。
雁来过期已一月，汝来之迟果何说。
雁对以臆不能言，来时胡儿将寇边。
自为童谣
卞彬（南北朝）

可怜可念尸著服。孝子不在日代哭。列箫暂鸣死列族。
都下偶成
陈天锡（元代）

玉泉远接禁沟流，辇路春深碧草柔。细柳望迷秦女馆，清池学弄楚人舟。

尊前艳态初疑月，云里新声欲变秋。不道有人骑瘦马，夕阳春树起高愁。
相国寺
范成大（宋代）

倾檐缺吻护奎文，金碧浮图暗古尘。
闻说今朝恰开寺，羊裘狼帽趁时新。
题徐氏金湖书院
梁白（宋代）

烟霞缥缈锁仙乡，万卷诗书一草堂。
孝义声华辉北阙，门闾烜赫照南方。
千寻瀑布侵肌冷，四季间花扑鼻香。
正是人间无敌处，王公诗版砌虹梁。
患眼
张籍（唐代）

三年患眼今年校，免与风光便隔生。

昨日韩家后园里，看花犹似未分明。
何子元移住扬州巷
边贡（明代）

第宅三年已四迁，买邻销尽卖文钱。极知萍梗皆身外，且逐风花过眼前。

伏枕夜通骑鹤梦，散衙秋断看山缘。相从欲问城东社，闻说郎曹本是仙。
奉同六舅尚书咏茶碾煎烹三首
黄庭坚（宋代）

要及新香碾一杯，不应传宝到云来。
碎身粉骨方余味，莫厌声喧万壑雷。
吴门田家十咏 其六
毛珝（宋代）

西乡本是最高乡，今岁收成亦倍常。瓦鼓綵亭连日闹，谁家不谢白龙王。
人日
刘弇（宋代）

去年人日螺江边，今年人日在通川。故家浩荡五千里，客子骚屑心茫然。

霜芦尽解故时叶，生意斗尔归兰荃。海风如刀冰塞渡，欲航野水雪暗天。

它乡信美非吾土，香草悦魂真浪传。南冠故声祇操楚，刘章雅志惟歌田。

五秉如单费廪粟，一囊就尽持餐钱。颠毛冉冉不吾与，齿根浮动轻于翾。

小雀谁言畏死鹞，未肯屈折同杯棬。章贡直西三径在，尔来望眼欲成穿。

科桑洗竹真吾事，孰使龊龊才充员。何时解得无拘束，归钓潭头枫叶鳊。
金陵怀古
戒显（清代）

石头城下水淙淙，西望江关合抱龙。六代萧条黄叶寺，五更风抱白云钟。

凤凰已去台边树，燕子仍飞矶上峰。抔土当年谁敢盗，一朝伐尽孝陵松。
徂徕
程云（清代）

不争岱岳尊，所隔犹尺咫。面面成一方，百有六十里。

五汶夹之流，不然滔天起。孙石读书台，岝崿不容趾。

至今竹溪存，千载思高轨。矧其对衡门，朝夕互青紫。

或言采昌阳，可以延年祀。饮酒不暇仙，终焉聊复尔。
望江南 其二 白门漫兴
丁澎（清代）

闲游冶，最是艳阳时。乌巷诸郎兰桨筏，青溪小妹竹灯祠。

队队使人疑。
应制皇帝亲试贡士歌
王禹称（宋代）

天王出震寰海清，奎星灿灿昭文明。诏令郡国贡多士，大张珠网罗群英。

皇情孜孜终不倦，日斜犹御金銮殿。宫柳低笼三月烟，炉香飞入千人砚。

麻衣皎皎光如雪，一一重瞳亲鉴别。孤寒得路荷君恩，聚首唯言尽臣节。

小臣踪迹本尘泥，登科曾赋御前题。屈指方经五六载，如今已上青云梯。

位列谏官无一语，自问将何报明主。应制非才但泪垂，强作登歌歌舜禹。
寒翠亭
叶堪之（宋代）

管领江山胜，无如寒翠亭。
一朝成土梗，万象蔽林坰。
且喜新经理，犹存旧曲刑。
为留亭柱句，姑以代镌铭。
双庙
范成大（宋代）

平地孤城寇若林，两公犹解障妖祲。
大梁襟带洪河险，谁遣神州陆地沉？
过丹峰庵
刘子翚（宋代）

杖策到丹峰，开轩对绿丛。
禅心清似水，客鬓乱如蓬。
鼓有谯门日，莺花上巳风。
逢人相借问，何地隐庞翁。
送李植侍御
姚合（唐代）

圣代无邪触，空林獬豸归。谁知陇山鸟，长绕玉楼飞。

风雨依山急，云泉入郭微。无同昔年别，别后寄书稀。
祈雨伏虎菴
白玉蟾（宋代）

梵相无言旱气奢，三农无饭欲蒸沙。
狻头香穗成禾穗，麈尾天花化雨花。
念奴娇
葛长庚（宋代）

孤村篱落，玉亭亭、为问何其清瘦。欲语还愁谁索笑，临水嫣然自照。甘受凄凉，不求识赏，风致何高妙。松挨竹拶，更堪霜雪。
争奈终是冰肌，也过了几个，晴昏雨晓。冷艳寒香空自惜，後夜山高月小。满地苍苔，一声哀角，疏影归幽渺。世无和靖，三花两蕊不少。
送李果州归蜀
王遂（宋代）

大原发邹鲁，功德被九州。
迢迢数千年，伊洛乘其流。
去之又百载，武夷阐诸幽。
斯文代显晦，天意非人谋。
正脉远相续，何必并世游。
峨峨陵阳山，下镇西南陬。
师法自心得，如亲接前修。
一气妙亭毒，小大各有求。
惟此生息机，不隔春与秋。
皎皎冰雪姿，高疑揖浮丘。
太虚丽日月，纤翳无停留。
本根自深茂，况复加穷搜。
微言析脉理，要指会衿喉。
工夫自中积，应物乃其优。
汉庭高论著，周原出咨诹。
耿耿恻隐心，若将纳诸沟。
拳拳敬王义，敢有非嘉猷。
俯视不义贵，如比空云浮。
所虞素学负，岂愿清名收。
阊阖入云端，蜀天方阻修。
西上香炉峰，江流去悠悠。
问学久不明，风俗日以偷。
塞品谨勿言，令人但深忧。
世如大膏肩，终当待公瘳。
格天未易到，责已尤难周。
大学无已时，白首何当休。
陋质谢顽朽，居然费雕锼。
建德苦不勇，怀知若为酬。
四非去未能，用力信有由。
永当佩深训，无作明公羞。
病中作
陆游（宋代）

老躯百病集，颓然仰天呼。
汝病勿怨天，药石幸可扶。
寓形天地间，疾病谁能无？不从酒色来，病自无根株。
但使元气在，虽剧行当苏。
哀哉忿欲子，永弃元化炉。
次韵李似之秋居杂咏十首 其五
李纲（宋代）

禅悦知道腴，寂乐忘世喧。自从游宦来，常恐岁月捐。

愿从善知游，超然同晤言。心清闻妙香，不必炉中烟。

竹实自鸾凤，腐鼠从乌鸢。典籍亦可弃，鱼兔非蹄筌。
长相思 题情二首 其一
高濂（明代）

风淅淅，雨纷纷。孤枕偏怜梦里人。残灯醒断魂。

相见少，寄书频。惹恨牵愁病是真。凭谁说与君。
浮萍兔丝篇
施闰章（清代）

李将军言：部曲尝掠人妻，既数年，携之南征，值其故夫，一见恸绝；问其夫已纳新妇，则兵之故妻也。四人皆大哭，各反其妻而去。予为作《浮萍兔丝篇》。

浮萍寄洪波，飘飘束复西。
兔丝罥乔柯，袅袅复离披。
兔丝断有日，浮萍合有时；
浮萍语兔丝，离合安可知！
健儿东南征，马上倾城姿；
轻罗作障面，顾盼生光仪。
故夫从旁窥，拭目惊且疑；
长跪问健儿：“毋乃贱子妻？
贱子分已断，买妇商山陲；
但愿一相见，永诀从此辞。”
相见肝肠绝，健儿心乍悲，
自言“亦有妇，商山生别离，
我戍十余载，不知从阿谁？
尔妇既我乡，便可会路歧。”
宁知商山妇，复向健儿啼：
“本执君箕帚，弃我忽如遗。”
黄雀从乌飞，比翼长参差，
雄飞占新巢，雌伏思旧枝。
两雄相顾诧，各自还其雌。
雌雄一时合，双泪沾裳衣。
句 其一
朱胜非（宋代）

始意钟陵参马祖，却寻橘井访苏仙。
思归引
田锡（宋代）

河朔受诏书，移官向湖外。
初问禁法茶，次问丁身税。
税口徵四百，茶利高十倍。
老死及充军，县籍方消退。
采摘不入官，公家定科罪。
何以升平时，遗民犹未泰。
何以在位者，兴利不除害。
我愿罢秩归，天颜请转对。
一言如沃心，恩波必滂霈。
和孙公善李仲同金樱饵唱酬二首
黄庭坚（宋代）

假守富春公，秋毫听民词。
夙夜临公厅，归卧酸体肢。
李侯来馈药，期以十日知。
深中护灵根，金鏁祕玉（上竹下氏）。
不须许斧子，辛勤采玉芝。
我方困健讼，挝翁争一锥。
不能鸣弦坐，颇似巫马期。
敢乞刀圭余，归和卯饮卮。
傥令忧民病，从此得国医。
虚谷志归后赋十首
方回（元代）

卦揲家人吉，门迎稚子欢。
始知乡国好，全胜道途难。
砌草陈根绿，庭花冻蕾丹。
春园容日涉，更敢上长安。
经贾岛墓
杜荀鹤（唐代）

谪宦自麻衣，衔冤至死时。山根三尺墓，人口数联诗。

仙桂终无分，皇天似有私。暗松风雨夜，空使老猿悲。
到郴
丁逢（宋代）

眼界山逾碧，腰舆步转高。
未疑御魑魅，自笑尹鼯猱。
末路成三折，衰年感二毛。
次山虽漫仕，安敢遽辞劳。
并州
韩偓（唐代）

戍旗青草接榆关，雨里并州四月寒。

谁会凭阑潜忍泪，不胜天际似江干。
次韵简黄监簿淳宗三首 其一
俞德邻（宋代）

流年暗数手中蓍，短发鬖髿每自悲。金甲牙旗非昨梦，黄齑白米慰朝饥。

山河万里归新主，湖海三年隔故知。惟有浣花堂上燕，春来依旧不相遗。
霜冷
陆游（宋代）

梅花消息动江边，渐见新春换故年。
莫道孤翁心似铁，夜来霜冷透青毡。
老僧年八十五诵经度僧今五十八年一室悠然日
王洋（宋代）

事随过眼尘常清，愁不关心梦更清。
八十五年香火社，残经七卷席平一。
种花口号 其一
孔平仲（宋代）

幽居装景要多般，带雨移花便得看。禁奈久长颜色好，绕阶更使种鸡冠。
诗一首
路坦（宋代）

百里传呼号录公，三年得替普天同。
惟君四载过常例，更有何人继后风。
赋东城梅花示哲上人
綦崇礼（宋代）

一枝冷落为谁开，欲遣寒香入酒杯。铁石心肠犹解赋，芝兰风味合相陪。

腊前颇讶疏疏见，春尽何妨得得来。十里东城不嫌远，待看山月照徘徊。
再用前韵
张九成（宋代）

凭谁为斲凤凰枝，欲寄朱弦写我思。
著叶浪同烟雨里，开花独向晚霜时。
羞随燕麦争春色，故伴乔松栖败篱。
唤取老嵇挥数弄，不辞满引帐前卮。
晚眺明月桥南石步间偶题
顾印愚（清代）

沙坪残草伏雏双，明月杯湖带石矼。我酌长瓢从漫叟，天然秘色旧鸡缸。
寄友
释文珦（宋代）

半生行李各东西，无柰相思亿万重。
又恐因书增别恨，人行不敢寄缄封。
寄西湖择栖公
鲍当（宋代）

两信海潮喧晓夕，百年事过无遗迹。
旧住招提有几人，春风苔长湖边石。
雨中同元白过惟敬借树轩
欧大任（明代）

意惬过逢数，更阑笑语长。乱蛩灯下静，深竹雨中凉。

客坐开山笥，乡心寄酒觞。子云方寂寞，谁道校书郎。
自诒二首 其一
陆游（宋代）

病中看周易，醉后读离骚。不解书驴券，安能问马曹。

身随游宦困，气为屏居豪。清旦南堂坐，稽山秋更高。
己亥十月送成父弟絜两户幼累归玉山五首
赵蕃（宋代）

误身何必叹儒冠，粗粝须甘苜蓿盘。
瓜地可耕归独负，未应真坐缚微官。
明月楼
张致远（宋代）

明月楼前可万家，凤山庵下日初斜。
风流耆旧消沉尽，空睇寒江耿暮霞。
题庐山上化成寺
李含章（宋代）

楼台高耸入中天，压破寒山数亩烟。
永日松栏幽鸟语，半空岩石老僧禅。
窗临樛木排深涧，簷拂长萝下翠颠。
野客每来何所得，一声秋磬似相便。
庚辰午 和司李李宝弓咏雪狮二首 其二
王彦泓（明代）

冬雷误响阿香车，疑是狻猊乍吼呼。盐虎仅堪充下阵，土牛已吼导前驱。

宜陪蜀殿琼人看，恰称眉山扫象图。闻道僧繇点睛后，晴空飞去不须臾。
次韵鹿苑寺一览阁主岳松涧送茶
陈著（宋代）

鹿苑书来字字香，满奁雀舌饷新尝。
有时独坐相思处，一鼎松风午韵长。
对月了残经赞
释绍昙（宋代）

五教三乘，之绕葛藤。
一言道尽，玉兔东升。
金牛驿
吴师孟（宋代）

唱奇腾怪可删修，争奈常情胜谬悠。
禹贡已书开蜀道，秦人安得粪金牛。
万重山势随坤顺，一勺天波到海流。
自哂据经违世俗，庶几同志未相尤。
官源五景为洪侍御峻之五首 其四 天井峰
湛若水（明代）

天井无人汲，汲之愁太勤。忘助中间看，天人此处分。
阮郎归·蓦然撞着阮郎公
王哲（金朝）

蓦然撞着阮郎公。无何两目红。盈盈翳膜碍非通。如何见宝瞳。真妙药，便修崇。良医显行功。金篦一刮真缘空。三光本秀同。
挽大行太皇太后三首 其二
刘摰（宋代）

典礼辞先后，恩私杜外门。虚心延众正，损上益群元。

仙路山川近，徽音四谥尊。宾天去何恨，圣孝托神孙。
夕雨
陆游（宋代）

屣履行莎径，移床卧草亭。
风声杂溪濑，雨气挟龙腥。
奕奕空中电，昏昏云罅星。
徂年又如许，吾鬓得长青？
阒月廿九日芳洲寄绿萼梅一枝诗二首次韵为谢 其一
徐瑞（宋代）

故人雪里寄梅花，妙句清寒逼齿牙。睡起病随残臈去，坐看神水长金华。
蜜蜂颂四首 其四
饶节（宋代）

渠家世代恶儿孙，激箭机锋不易亲。闹处逢人遭一剳，可怜多少负恩人。
和陶渊明二十首 其十五
陈造（宋代）

愦愦绮纨儿，客或大其宅。长公抱胸奇，所向有削迹。

穷达吁可抱，贤否乃什百。请君勿此计，计之当浮白。

九品宁用评，四并良可惜。
溪上
李彭（宋代）

门前浑是浣花溪，坊里深疑号碧鸡。短艇波横随暮霭，遥岑雨歇看朝隮。

髯奴便了能沽酒，稚子添丁解灌畦。欲赋郊居追沈约，只愁误读作雌霓。
南歌子 其二
毛熙震（五代）

惹恨还添恨，牵肠即断肠，凝情不语一枝芳。独映画帘闲立，绣不香。

暗想为云女，应怜傅粉郎，晚来轻步出闺房。髻慢钗横无力，纵猖狂。
万年欢 西苑贺上祷雪有应
夏言（明代）

瑞满长空，见彤云密布，琼花飘雪。坛上炉烟，馥馥沉檀和屑。

风里宝幡双结。瞻缥缈、霓旌素节。导引皓鹤千群，遥下玉楼银阙。

铜龙漏咽。正九关鱼錀沉沉，夜光皎洁。平晓迷漫，迤逦瑶台相接。

圣主忧民念切。对此际、龙颜开悦。况正属、腊内春前，一白胜于三白。
春半
宋伯仁（宋代）

春到已多时，游人替衲衣。
柳眠莺唤醒，花瘦雨添肥。
官事痴能了，人情久易非。
一贫能自守，赢得掩柴扉。
忆仙姿 其二 赠邻女
左锡嘉（清代）

锦字机边红女。拾翠年时芳侣。相送小莲湾，抱月飘烟无语。

无语。无语。暗织春愁如缕。
醉题
陆游（宋代）

不学空门不学仙，清樽随处且陶然。
人情正可付一笑，生世元知无百年。
白首难陪东合客，清风自足北窗眠。
归耕只要无人问，安用文章海内传。
夫子以事赴金陵旬月未归寄诗代柬
张元默（清代）

竟夕秋风怯晓寒，客中珍重卜加餐。愁心江上思何极，诗句眉边字未安。

扰攘虫沙悲梦幻，纵横蠹简理丛残。秦淮风月今何似，莫向眉楼乞画兰。
何君飞仙
朱熹（宋代）

大地何人凿小空，翛然一榻卧相容。巨灵擘破三千丈，西竺飞来第二峰。

出洞风来疑有虎，藏舟夜半忽乘龙。怪来索我题诗句，稽首何君六石供。